Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33

(2021/C 87/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM STANDARDÆNDRING AF ENHEDSDOKUMENTET

»VOUVRAY«

PDO-FR-A0146-AM01

Meddelelsesdato: 8. december 2020

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk område

I kapitel I, punkt IV, stk. 1, tilføjes, at listen over kommuner er udarbejdet på grundlag af den officielle geografiske kode for 2020.

Dette medfører en ændring af navnet på kommunen »Tours-Sainte-Radegonde«, der erstattes med »Tours«.

Det er en redaktionel ændring, som ikke ændrer det geografiske område.

Denne ændring medfører en ændring af punkt 1.6 i enhedsdokumentet.

2. Område i umiddelbar nærhed

I kapitel I, punkt IV, stk. 3, tilføjes, at listen over kommuner er udarbejdet på grundlag af den officielle geografiske kode for 2020.

Det er en redaktionel ændring, som ikke ændrer området i umiddelbar nærhed.

Denne ændring medfører en ændring af punkt 1.9 i enhedsdokumentet.

3. Foranstaltninger om miljøvenlig jordbrugsdrift

I kapitel I, punkt VI, stk. 2, tilføjes to litraer:

»c) Fuld kemisk ukrudtsbekæmpelse af parcellen er forbudt.

d) Ikkehøjtbyggede sprøjtemaskiner med dyser, der ikke er retningsbestemte (luftkonvektionsturbiner monteret på styltetraktor eller spredekanon), er forbudte. Hvis parcellens hældning er over 20 %, kan brug af luftkonvektionsturbiner monteret på styltetraktor eller spredekanon godkendes.«

Formålet med disse bestemmelser er en bedre hensyntagen til efterspørgslen fra forbrugerne, en reducering af brug af plantebeskyttelsesmidler og dermed en reducering af miljøpåvirkningen.

Denne ændring medfører ikke ændringer i enhedsdokumentet.

4. Cirkulation mellem godkendte oplagshavere

Punkt IX, stk. 5, litra b), slettes.

Denne bestemmelse er slettet som følge af kendelsen fra Conseil d'Etat af 22. maj 2017.

Denne ændring medfører ikke ændringer i enhedsdokumentet.

5. Overgangsforanstaltninger

I kapitel I, punkt XI, i produktspecifikationen er stk. 2 slettet, da det er en overgangsforanstaltning, som er udløbet.

Følgende er blevet tilføjet:

»Stk. 4 — Andre dyrkningsmetoder

Ikkehøjtbygget sprøjteudstyr med dyser, der ikke er retningsbestemte (luftkonvektionsturbiner monteret på styltetraktor eller spredekanon) er tilladt frem til den 31. august 2024.«

Formålet med denne bestemmelse er at give de erhvervsdrivende mulighed for at tilpasse sig forbuddet mod denne type udstyr.

Denne ændring medfører ikke ændringer i enhedsdokumentet.

I kapitel II, punkt I, i produktspecifikationen tilføjes følgende:

»10. Erklæring om erhvervelse af sprøjteudstyr.

Enhver erhvervelse af sprøjteudstyr skal oplyses til den faglige interesseorganisation. Denne erklæring angiver primært en præcis beskrivelse af det erhvervede udstyr. Den vedlægges fakturaen fra købet af udstyret.«

Denne ændring sker på baggrund af forbuddet mod ikkehøjtbygget sprøjteudstyr med dyser, der ikke er retningsbestemte.

Denne ændring medfører ikke ændringer i enhedsdokumentet.

6. Vigtigste punkter, der skal kontrolleres

De vigtigste punkter, der skal kontrolleres, er blevet ændret for at tilpasse kontrolmetoderne.

Denne ændring medfører ikke ændringer i enhedsdokumentet.

ENHEDSDOKUMENT

1. Produktbetegnelse

Vouvray

2. Type af geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

8. Perlevin

4. Beskrivelse af vinen(e)

Ikkemousserende vin

De ikkemousserende vine har et naturligt alkoholindhold i volumen på mindst 11 %.

De ikkemousserende vine overstiger ikke, efter berigelse, et alkoholindhold i volumen på i alt 15 %.

Tørre, ikkemousserende vine har efter aftapning: — et gæringsdygtigt sukkerindhold (glukose + fruktose) på højst 8 gram pr. liter, — et samlet syreindhold udtrykt i gram vinsyre pr. liter, som er mindst 2 g højere pr. liter end indholdet af gæringsdygtigt sukker (glukose + fruktose).

Tørre, ikkemousserende, unge vine har generelt aromaer af frugt og blomster, der med tiden kan udvikle nye noter, såsom honning og lind. Når de har et gæringsdygtigt sukkerindhold, er deres kompleksitet og lagringspotentiale generelt større. Det er ikke ualmindeligt med mere fremtrædende noter af eksotiske frugter eller mildere noter af tørrede frugter, og med tiden opstår der ofte noter af ristede mandler, honning eller kvæde.

Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.): Minimumssyreindhold: Maksimalt indhold af flygtig syre (i mEq/l): Maksimalt indhold af svovldioxid (i mg/l):

Mousserende vine og perlevine

Efter udviklingen af de mousserende egenskaber har de mousserende vine og perlevinene i tilfælde af berigelse af mosten højst et totalt alkoholindhold udtrykt i volumen på 13 %.

Det samlede indhold af flygtig syre, syre, svovldioxid og kulsyreanhydrid for mousserende vine og perlevine skal overholde fællesskabsbestemmelserne.

Mousserende vin med fine og lette mousserende egenskaber er ofte kendetegnet ved noter af frugter eller citrusfrugter samt med tiden også noter af briocher. Perlevin har et lavere indhold af kuldioxid og mere diskrete bobler, der er mindre mærkbare i munden. Disse behagelige vine smager typisk mere af vin end de mousserende vine.

Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.): Minimumssyreindhold: Maksimalt indhold af flygtig syre (i mEq/l): Maksimalt indhold af svovldioxid (i mg/l):

5. Vinfremstillingspraksis

a. Væsentlige ønologiske fremgangsmåder

Væsentlig ønologisk fremgangsmåde

Mousserende vin og perlevin er udelukkende fremstillet ved eftergæring på flaske. Efter udviklingen af de mousserende egenskaber har vinene i tilfælde af berigelse af mosten højst et totalt alkoholindhold udtrykt i volumen på 13 %.

De ikkemousserende vine overstiger ikke, efter berigelse, et alkoholindhold i volumen på i alt 15 %.

Foruden ovennævnte bestemmelser skal vinen hvad angår ønologisk fremgangsmåde opfylde de krav, der er fastsat på EU-plan og i den franske lov om landbrug og fiskeri (»code rural et de la pêche maritime«).

Dyrkningsmetode

— Dyrkningsform

a) Beplantningstæthed: Beplantningstætheden på vinmarkerne er mindst 6 000 vinstokke pr. hektar med en maksimal afstand mellem rækkerne på 1,60 m. Afstanden mellem stokkene i samme række er mindst 0,90 meter.

b) Regler for beskæring: Vinstokkene beskæres med kort spore med en eller to grene med højst to skud pr. stok. En gren med flere skud pr. stok kan beskæres til højst tre skud pr. stok. Antallet af skud er gennemsnitligt 10 pr. stok, dog højst 13 skud pr. stok. For vinstokke, der er mindre end ti år gamle, er antallet af skud pr. stok dog højst otte. Ved skud forstås ethvert separat skud mindst 5 mm fra kronen.

b. Maksimumsudbytte

Ikkemousserende vin

65 hektoliter pr. hektar

Mousserende vin eller perlevin

78 hektoliter pr. hektar

6. Afgrænset geografisk område

Høst af druer, vinfremstilling, forarbejdning og lagring af ikkemousserende vin, høst af druer, vinfremstilling, forarbejdning lagring og aftapning af mousserende vin og perlevin foregår i følgende kommuner i departementet Indre-et-Loire (liste udarbejdet på grundlag af den officielle geografiske kode for 2020): Chançay, Noizay, Parçay-Meslay, Reugny, Rochecorbon, Tours, Vernou-sur-Brenne, Vouvray.

7. Primær(e) druesort(er)

Chenin B

Orbois B

8. Beskrivelse af tilknytningen

a) Beskrivelse af naturlige faktorer, der bidrager til tilknytningen

I nærheden af og oven for byen Tours strækker det geografiske område med den kontrollerede oprindelsesbetegnelse »Vouvray« sig over et plateau omgivet af flere floddale og dale og afsluttes af en stejl skråning ned til Loiredalen.

Plateauet har et relativt kuperet relief og ligger i en højde på mellem 85 og 110 meter over havets overflade. Besøgende kan blandt de forrevne fremspring finde grotter og huleboliger indhugget i dalenes skråninger af gul kvadersandsten. Et blødt kridtlag (tufsten fra turonien) udgør grundlaget i dette plateau. Ovenpå findes elementer af kiselholdig lerjord fra senontiden, eocæntiden og mio/pliocæntiden, og øverst findes kvaternære dyndaflejringer af æolisk oprindelse. Det geografiske område omfatter otte kommuner, som ligger ved floden eller i umiddelbar nærhed af floddalen og de tilstødende dale.

De præcist afgrænsede parceller til druehøst har jord, som stammer fra erosion af geologisk substrat, der har dannet plateauet, svarende til kanten af skråningen ned til Loire og til de floddale og dale, som afskærer det. Disse parceller er enten placeret på skråningerne med ler- og kalkholdig jord eller i kanten af plateauet med kiselholdig lerjord.

Klimaet i det geografiske område er et overgangskystklima med påvirkninger fra både hav og fastland. Loirefloden har en varmeregulerende rolle. Det samme gælder dalene, der trækker den kolde luft væk fra skråningerne. Hvert år i foråret er der som regel mindst en hedebølge af nogle dages varighed. Der falder omkring 680 mm nedbør om året.

b) Beskrivelse af menneskelige faktorer, der bidrager til tilknytningen

Historien fortæller, at ved grundlæggelsen af klosteret Marmoutier (år 372), som ligger i kommunen Sainte-Radegonde, der i dag hænger sammen med byen Tours, introducerede Sankt Martin i det fjerde århundrede de druesorter, som stadig findes her, og de beskæringsteknikker, som stadig blev brugt i 2010. Hans æsels madglæde gjorde, at fordelene ved kortsporebeskæring blev opdaget.

Fra starten af det 13. århundrede blev de hvide druesorter forbeholdt de parceller, der lå på skråningerne og i kanterne af plateauet med sten- og kalkholdig jord. Gamle tekster vidner om, at druesorten Chenin B, lokalt kaldet »pineau de la Loire«, er områdets ædle druesort. Rabelais skrev i det 16. århundrede i sit værk »Gargantua«: »Det er pineau. Åh, denne ædle hvidvin! Ved min sjæl, det er en fløjlsblød vin.« Kvadersandstenen, et blødt kalkholdigt materiale, som udgør de første geologiske lag i plateauet, er blevet udgravet i store grotter fra romertiden frem til det tyvende århundrede. Disse er blevet brugt som vinkældre til fremstilling af mousserende vin, lagring og opbevaring, og de har fra starten været en gunstig faktor i udviklingen af dyrkningen af og handlen med vin.

De franske kongers tilstedeværelse på slottene i Touraine i det 14. og 16. århundrede fremmede i høj grad udviklingen af og omdømmet for Touraines vindyrkning. »Crus«-vinene fra »Vouvray« tilhørte den franske krone og blev serveret for kongen. Loire er en ideel transportvej, og vinene fra »Vouvray« blev frem til slutningen af det 19. århundrede eksporteret til de nordeuropæiske lande via hollandske købmænd.

Producenterne af »Vouvray« organiserede sig hurtigt efter krisen med vinlusangreb, og i første halvdel af det 20. århundrede indførtes en række retsakter, der skulle være med til at beskytte og fremme vinene. I 1906 grundlagde man »Syndicat de défense«, der er ansvarlig for at bekæmpe illoyal konkurrence fra visse skrupelløse forhandlere, som sælger vin af dårlig kvalitet fra andre regioner under navnet »Vouvray«.

I 1929 fastslås det ved en dom, at kun vin produceret i kommunerne Vouvray, Vernou, Chançay, Noizay, Reugny, Rochecorbon og Sainte-Radegonde kan benytte oprindelsesbetegnelsen »Vouvray«. I 1936 anerkendes den kontrollerede oprindelsesbetegnelse »Vouvray« med samme geografiske område, som er defineret i 2010, for de forskellige kategorier af vin. En vinsammenslutning, der blev grundlagt i 1937, promoverede den.

Med en produktion i konstant udvikling grundlagde producenterne i 1953 Cave des Producteurs de Vouvray, et vinkooperativ, der stadig i 2010 er en vigtig aktør. I 2009 er arealet af beplantede vinmarker cirka 2 200 hektar, fordelt på 165 producenter. Produktionen fordeler sig på ikkemousserende vin (cirka 50 000 hektoliter) og mousserende vin og perlevin (næsten 70 000 hektoliter). Ikkemousserende vin Tørre, ikkemousserende, unge vine har generelt aromaer af frugt og blomster, der med tiden kan udvikle nye noter, såsom honning og lind. Når de har et gæringsdygtigt sukkerindhold, er deres kompleksitet og lagringspotentiale generelt større. Det er ikke ualmindeligt med mere fremtrædende noter af eksotiske frugter eller mildere noter af tørrede frugter, og med tiden opstår der ofte noter af ristede mandler, honning eller kvæde.

Mousserende vin med fine og lette mousserende egenskaber er ofte kendetegnet ved noter af frugter eller citrusfrugter samt med tiden også noter af briocher. Perlevin har et lavere indhold af kuldioxid og mere diskrete bobler, der er mindre mærkbare i munden. Disse behagelige vine smager typisk mere af vin end de mousserende vine. Mousserende vin og perlevin Produktionen af mousserende vin har samme baggrund som den ikkemousserende vin. Da vinavlerne konstaterede, at vin, der var aftappet i vinkældrene, undertiden havde en tendens til at gære naturligt igen, ønskede de at kontrollere dette fænomen med »naturligt mousserende vine« og drage fordel af det. De vine, der tilbydes forbrugerne som »perlevine«, stammer fra det 19. århundrede. De første forsøg på at fremstille mousserende vine ved hjælp af den traditionelle metode ved at udnytte det fremspirende vindyrkningsgrundlag blev gjort i 1840'erne. Tilstedeværelsen af huler udhugget i kalkstenslagene har således været en gunstig faktor i udviklingen af fremstillingen af denne vin, som kræver store, tempererede lokaler til lagring og håndtering. Producenterne af de mousserende vine var i 2010 takket være over hundrede års opbygget erfaring i besiddelse af en knowhow, der kommer perfekt til udtryk i sammensætningen af deres cuvéer. En vandret lagring i mindst 12 måneder bidrager til udviklingen af aromaer og til vinenes kompleksitet.

Ikkemousserende vin Det geografiske område »Vouvray«, som ligger på den klimatiske grænse for dyrkning af Chenin B, Loiredalens ædle druesort, der modnes sent, byder på gunstige, naturlige forhold, som er med til at give vinene en unik duft og en enestående balance.

Vinenes elegante og unikke udtryk kræver optimal forvaltning af planten og produktionspotentialet, som f.eks. brug af en svag podestamme, stringent dyrkningsform og kortsporebeskæring. Årgangens påvirkning, især inden for det geografiske område, har gennem generationer fået producenter til at forvalte de forskellige forhold for druernes modenhed. De høstede druer indeholder således mere eller mindre sukker alt efter omstændighederne og de klimatiske forhold det pågældende år. Respekten for dette naturlige indhold fører til produktion af forskellige typer vin. Når de klimatiske forhold for høsten er særligt gode, produceres vin med højt gæringsdygtigt sukkerindhold af de høstede druer, der har det højeste sukkerindhold efter tørring på vinstokkene eller udvikling af ædelt råddenskab ved hjælp af botrytis cinerea.

I tråd med traditionerne omfatter det afgrænsede parcelområde til druehøst kun parceller med gode vand- og varmeegenskaber. Valget af parceller til dyrkning af vinstokke, tilpasningen og den konstante produktionspraksis, der er indført af vinavlerne gennem tiden, forklarer kvaliteten og særegenheden af vinene fra »Vouvray«.

Vouvray-vinenes omdømme er utroligt godt. Siden det 13. århundrede har munkene bidraget til udviklingen af vinavlen og til udbredelsen af vinene ad Loires vandveje. I det 16. og 17. århundrede voksede dette omdømme både i udlandet og i Frankrig takket være de hollandske købmænds aktiviteter. I 2010 blev vinene solgt langt ud over landets grænser og eksporteret til hele verden.

9. Andre vigtige betingelser (emballering, mærkning, andre krav)

Retlig ramme:

national lovgivning

Type supplerende betingelse:

supplerende bestemmelser om mærkningen

Beskrivelse af betingelsen:

— Alle de valgfrie angivelser anføres på etiketterne med bogstaver, der hverken i højde eller bredde er mere end dobbelt så store som bogstaverne i navnet på den kontrollerede oprindelsesbetegnelse.

— Skrifttegnenes dimensioner for den geografiske benævnelse »Val de Loire« må hverken i højden eller bredden være større end to tredjedele af de skrifttegn, som udgør navnet på den kontrollerede oprindelsesbetegnelse.

— Betegnelsen »tør« skal fremgå af etiketten på ikkemousserende vine i henhold til bestemmelserne under punkt IX (stk. 1, litra b) i produktspecifikationen.

— På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: — det drejer sig om en navngiven matrikelregistret lokalitet — navnet fremgår af høstanmeldelsen.

Retlig ramme:

national lovgivning

Type supplerende betingelse:

undtagelse vedrørende produktionen i det afgrænsede geografiske område

Beskrivelse af betingelsen:

Det område, der ligger umiddelbart i nærheden, og som er genstand for undtagelsen vedrørende fremstillingen og behandlingen af ikkemousserende vin samt høst af druer, vinfremstilling, forarbejdning, lagring og aftapning af mousserende vin og perlevin, omfatter en del af følgende kommune i departementet Indre-et-Loire (udarbejdet på grundlag af den officielle geografiske kode for 2020): Nazelles-Négron (for den del af området, der ligger nord for departementsvej nr. 1 og vest for departementsvej nr. 75).

Retlig ramme:

national lovgivning

Type supplerende betingelse:

emballering i det afgrænsede geografiske område

Beskrivelse af betingelsen:

— Mousserende vin og perlevin er udelukkende fremstillet ved eftergæring på flaske.

— Mousserende vin og perlevin kan markedsføres til forbrugeren efter en lagringsperiode på mindst 12 måneder regnet fra aftapningsdatoen.

Link til produktspecifikationen

http://info.agriculture.gouv.fr/gedei/site/bo-agri/document_administratif-c92ca6c9-395b-44ee-b1c9-ba8a143bb101

(1) EUT L 9 af 11.1.2019, s. 2.